
A V I Z 

referitor la propunerea legislativă privind diferenţierea substanţelor toxice de cele comestibile pentru a reduce riscurile de otrăvire
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare cu propunerea legislativă privind diferenţierea substanţelor toxice de cele comestibile pentru a reduce riscurile de otrăvire, trimisă cu adresa nr. Plx. 103 din 1 februarie 2017, înregistrată la Comisia juridică, de disciplină şi imunităţi sub nr.4c-11/221 din 2 februarie 2017.

Conform dispoziţiilor art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată a respins inițiativa legislativă, în ședința din 7 noiembrie 2016.

Propunerea legislativă are ca obiect de reglementare modalitatea de preparare şi aditivare a unor substanţe toxice, astfel încât acestea, din punct de vedere vizual sau olfactiv, să nu devină atractive pentru oameni şi animale şi să nu poată fi confundate de către aceştia cu alte substanţe comestibile, în scopul reducerii riscului de intoxicare cu asemenea substanţe. 

În şedinţa din data de 15 februarie 2017, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat inițiativa legislativă supusă avizării, expunerea de motive şi au avut în vedere avizul negativ al Consiliului Legislativ, transmis prin adresa cu nr.516 din 26 mai 2016 și punctul de vedere al Guvernului, care nu susține propunerea legislativă.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz negativ inițiativei legislative.
În raport de obiectul şi conţinutul reglementării, propunerea legislativă face parte din categoria legilor ordinare.

